Folketing
2004-03-25

For at der ikke skal herske den ringeste tvivl, vil jeg fra starten slå fast, at Venstre på det skarpeste tager afstand fra mobning og chikane på arbejdspladsen. På de enkelte virksomheder er det klart ledelsens ansvar at sikre, at medarbejderne bliver behandlet ordentligt. Chefer skal ikke mobbe medarbejdere. Medarbejdere skal ikke chikanere hinanden. Mobning og chikane skal ikke tillades. Det er da også allerede forbudt ifølge arbejdsmiljølovgivningen. Loven siger, at det ved arbejdets udførelse skal sikres, at det ikke er forbundet med risiko for hverken fysisk eller psykisk helbredsforringelse som følge af mobning, herunder seksuel chikane. Det er samtidig klart, at siden den daværende socialdemokratiske arbejdsminister Ove Hygum i 2001 ændrede reglerne, er det såkaldte psykiske arbejdsmiljø, som jo dækker det her område, blevet en del af de kollektive overenskomster, og det mener vi i Venstre fortsat er fornuftigt, for det er netop på de enkelte virksomheder, problemet skal løses, og hvis der virkelig sker chikane, skal sagen naturligvis rejses i det arbejdsretlige system.